Псоми яфIэтелъыджэт
КъБР-м щыIэ Адыгэ Хасэ жылагъуэ зэгухьэныгъэм хэт, «Адыгэ псалъэ» газетым и лэжьакIуэ Фырэ Анфисэ республикэр Урысейм зэрыхыхьэрэ илъэс 460-рэ зэрырикъум и щIыхькIэ екIуэкIа гуфIэгъуэм щигъэлъэгъуащ пащтыхьым хуэлэжьа Черкасскэхэ я пщы лъэпкъым къахэкIахэм я сурэтхэр.
— Мы фестивалым папщIэ, дэ зэхуэтхьэсащ а лъэпкъ уардэм и лIыкIуэхэу Урысейр зыгъэбжьыфIахэм я теплъэхэр. Дауи, мыбдеж увыпIэ нэхъыщхьэр щызыIыгъыр Грозный Иван и щхьэгъусэу щыта Мариещ (Гуащэнэщ), пщы уэлий Идар Темрыкъуэ и пхъурщ. Апхуэдэу выставкэм къэтшащ ди япэ итахэм махуэ къэс къагъэсэбэпу щыта хьэкъущыкъухэр, хьэпшып зэмылIэужьыгъуэхэр, — къыджиIащ Анфисэ. — Языныкъуэхэр фэлъыркъэбым (къэбым щыщ лIэужьыгъуэ, и теплъэкIэ дахащэу) къыхэщIыкIащ. Апхуэдэ фалъэхэм ярыт шэр пIалъэ кIыхькIэ зэкIуэкIыртэкъым. Адыгэхэм къадэгъуэгурыкIуэу щыта IэщIагъэхэр иджыри кIуэдыжакъым. Абыхэм хуабжьу хуэIэзэ IэпщIэлъапщIэхэр, ди насыпщи, ди мащIэкъым. Иджыпстуи апхуэдэ IэщIагъэлIхэм къуажэхэм уащрохьэлIэ. Мы Iуэхур гулъытэншэу къэнакъым: зэгуэр тIэщIэхужауэ щыта IэщIагъэхэм щыхурагъаджэ КъБКъУ-м и къудамэхэм ящыщ зым. Пхъэм, домбеякъым, гъуаплъэм къыхэщIыкIа хьэпшып хьэлэмэтыщэхэр абы щыплъагъунущ.
Полянкинэ Дарье.
«Аргументы и факты»
